- Selvom hvede-knopper har en speciel plads i de fleste danskeres hjerte, så adskiller de sig ikke fra andet hvidt brød rent ernæringsmæssigt, fortæller studerende i sundhed og ernæring på Professionshøjskolen Metropol, Louise Lundgren Berg.

- De er bagt på almindeligt hvedemel, der kun indeholder få kostfibre og ikke har det samme sunde indhold af vitaminer og mineraler som fuldkornsmel. Derfor bør man sundhedsmæssigt betragte dem som alt andet hvidt brød og indtage dem i begrænsede mængder.

Tag en ekstra lang gåtur

En varm hvede med smør indeholder hurtigt omkring 350 kcal. Til sammenligning har man brug for ca. 30 kcal per kg kropsvægt per dag. Det betyder, at to hveder med smør udgør over 30 procent af det daglige energibehov for en kvinde på 65 kg.

- Eller sagt på en anden måde, hvis man lægger de to hveder oven i den mad, man normalt spiser, så får man omkring 700 kcal mere, end kroppen har brug for, uddyber Louise Lundgren Berg, men skynder sig at tilføje:

- Det betyder naturligvis intet for sundheden, hvis man spiser et par hveder på St. Bededag, men gør man det over en længere periode bliver det svært at holde vægten.

Så sørg eventuelt for at lokke hele familien med ud på en god lang travetur, inden eller efter I har nydt de varme hveder.

Prøv den engelske variant

Traditionen med at spise specielle brød og boller til forskellige højtider, findes flere steder:

- Vi har som sagt vores hveder, og svenskerne har deres adventsbrød. På lige fod med vores fastelavnsboller, så har englænderne deres Hot Cross Buns, der kan minde lidt om vores hveder, så hvis man har modet på at prøve noget nyt, så kan jeg anbefale at man bager Hot Cross Buns, siger Louise Lundgren Berg.